ועדת הכלכלה, כנסת 23, פרוטוקול מספר 77, 2020-10-12 11:30

יעקב מרגי: בוקר טוב.

יעקב מרגי: אני פותח את ישיבת ועדת הכלכלה.

יעקב מרגי: על סדר-היום: הצעת חוק מקורות אנרגיה (תיקון מס' 2), התש"ף-2020.

יעקב מרגי: כפי שאנחנו נוהגים בוועדת הכלכלה משכבר הימים, דיון ראשון בהצעת חוק הוא דיון מקדים.

יעקב מרגי: אנחנו נשמע את המציעים, נציגי משרד האנרגיה על החוק, על הרקע, על הרציונל.

יעקב מרגי: תנו לנו רקע.

יעקב מרגי: אני מבין ששבתאי אלבוחר ואיציק יוניס איתנו בזום בהאזנה.

יעקב מרגי: מי נותן לנו סקירה ראשונית על הצעת החוק?

אוריאל בבצ'יק: תודה רבה ליושב-הראש.

אוריאל בבצ'יק: אני אציג בקצרה את העקרונות של החוק.

אוריאל בבצ'יק: זאת עבודה משותפת של משרד ראש הממשלה, אגף תקציבים באוצר בתיאום עם משרד הכלכלה, המשרד להגנת הסביבה וגורמים נוספים.

אוריאל בבצ'יק: התיקון לחוק מקורות אנרגיה המטרה שלו בעיקר היא הקלה על הנטל הרגולטורי על ייבוא מכשירי חשמל בישראל, להגביר את התחרותיות בתחום ולאמץ תקינה אירופאית עדכנית ומתקדמת לרמת היעילות של מכשירים חשמליים שמותרים לייבוא ושיווק בישראל.

אוריאל בבצ'יק: כל זאת במטרה להוזיל את יוקר המחייה בישראל, להתייעל מבחינה האנרגטית ברמה המשקית ולצמצם את זיהום האוויר ופליטת גזי חממה הנובעים מכך.

אוריאל בבצ'יק: אני אציג בשני חלקים.

אוריאל בבצ'יק: בחלק הראשון אתאר את החסמים ואת הבעיות במצב הקיים, שבעצם הוגדרו במסקנות של ועדת לנג.

אוריאל בבצ'יק: באוגוסט 2013 מינה קבינט יוקר המחיה בראשות שרי הכלכלה והאוצר דאז את ועדת לנג.

אוריאל בבצ'יק: הוועדה ביצעה ניתוח השוואתי של שווקי הייבוא בעולם אל מול שוק הייבוא הישראלי.

אוריאל בבצ'יק: בעיקר השוואה אל מול שני שווקים המתקדמים בעולם, זה של האיחוד האירופי וארצות הברית.

אוריאל בבצ'יק: המסקנות של הוועדה זיהו מספר חסמים.

אוריאל בבצ'יק: אני אתאר את החסמים הספציפיים על ייבוא מכשירי חשמל.

אוריאל בבצ'יק: שוק הייבוא בישראל מאופיין בנטל רגולטורי ועומס בירוקרטי ביחס למדינות מתקדמות, מדינות האיחוד האירופי וארצות הברית.

אוריאל בבצ'יק: קיימת תקינה ייחודית לישראל בחלק מהמוצרים.

אוריאל בבצ'יק: זאת אומרת, יש את התקינה בארץ המקור וגם תקינה נוספת ישראלית, שנובעת בין השאר מכך שהתקנות הנוכחיות למכשירי חשמל בישראל שקובעות את הדירוג המינימאלי של היעילות האנרגטית למכשירי חשמל נקבעו לפני לא מעט שנים ולא הותקנו בשנים האחרונות.

אוריאל בבצ'יק: בעצם יש לנו כפילות של תקינה.

אוריאל בבצ'יק: מתקיים פיקוח טרום ייבוא הדוק שכולל חובת בדיקה של מוצרים.

אוריאל בבצ'יק: אב טיפוס של כל מוצר חשמל שמגיע לישראל, היבואן מחויב להעביר אותו כיום במעבדה בישראל לצורך התאמה לאישורים הנדרשים ליעילות מינימאלית של מכשירי חשמל וקבלת התו האנרגטי.

אוריאל בבצ'יק: כמו שכולם מכירים, כל מכשיר חשמל יש לו את התו האנרגטי מ-A עד G.

אוריאל בבצ'יק: מתחת ל-G בעצם המכשיר אינו מאושר לכניסה לישראל כי הוא מבזבז חשמל.

אוריאל בבצ'יק: למעשה, יבואן מחויב פעם אחת לשלוח כל אב טיפוס חדש למעבדה לבדיקה.

אוריאל בבצ'יק: התוצאה נשלחת למשרד האנרגיה שמנפיק את האישור ואת התווית.

אוריאל בבצ'יק: כדי לסבר את האוזן, מדובר בלפחות כ-2 מיליון מכשירי חשמל ב-2018 שיובאו לישראל ועוד 3 מיליון ב-2019.

אוריאל בבצ'יק: אנחנו מדברים על כ-2,000 דגמים חדשים לשנה בממוצע על שוק שמגלגל בסביבות 10 מיליארד שקלים במכירות.

יעקב מרגי: אתה בטוח שהכנסתם את הנינג'ות?

יעקב מרגי: אמרת 2000?

יעקב מרגי: זה היה בהומור.

יעקב מרגי: האם שרפתם את הטרוף החדש של כל הנינג'ות?

אוריאל בבצ'יק: אני לא יודע מה זה הנינג'ות.

יעקב מרגי: כדאי מאוד שאשתך לא תדע מה זה כי אחר-כך האוכל שלך יהיה בהתאם.

אוריאל בבצ'יק: בעצם, המשמעות של ההסדרה הקיימת מייצרת גם עודף של הוצאות ליבואנים כי יש הוצאות גם עבור האחסון, עבור ביטוח, כוח אדם להליכים בירוקרטיים.

אוריאל בבצ'יק: יש גם את הנושא של לוחות זמנים כי 2,000 אבות טיפוס של מכשירי חשמל בשנה למספר מעבדות שיש בישראל זה כמות לא קטנה אז יש עיכובים.

אוריאל בבצ'יק: הדבר הזה, בסופו של דבר, מייצר עקומה שלילית ליוקר המחייה בישראל באמצעות זה שיש ריכוזיות ענפית ופגיעה בתחרותיות בענף, מניעת כניסה של יבואנים קטנים ובינוניים לענף הזה וייקור הליכי ייבוא שמותשים בסופו של דבר על הצרכנים.

אוריאל בבצ'יק: העקרונות לפתרון המוצע נקבעו בהחלטת הממשלה 1858 בשנת 2016.

אוריאל בבצ'יק: יש שלושה עקרונות מרכזיות.

אוריאל בבצ'יק: הראשון, כמו במדינות מתקנות באירופה וארצות הברית, אפשרות לאישור ייבוא טובין על-פי הצעה מקוונת.

אוריאל בבצ'יק: זאת אומרת, היבואן יכול להצהיר שהמכשיר שהוא מייבא עומד בתקנות נצילות אנרגטיות שנקבעו על-ידי משרד האנרגיה והוא יכול לייבא את המכשיר.

אוריאל בבצ'יק: העיקרון השני, עיקרון העקיבות.

אוריאל בבצ'יק: זאת אומרת, חובה על כל יבואן לשמור על כל המסמכים המעידים על עמידת המוצרים בדרישות נצילות כדי לאפשר אכיפה בהמשך.

אוריאל בבצ'יק: העיקרון השלישי, הנושא של פיקוח ואכיפה בשווקים, שזה כולל הרחבה של מערך הפיקוח במשרד האנרגיה שהתבסס על מודל לניהול סיכונים כפי שמקובל במדינות האיחוד האירופי וכולל גם ענישה מנהלית מהירה.

אוריאל בבצ'יק: זה בלשון ההחלטה מ-2016 לגבי מפירי אמון.

אוריאל בבצ'יק: אלו העקרונות.

אוריאל בבצ'יק: כדי לסכם, מבחינת ההקלות למשק, אנחנו מדברים על הקלה ליבואנים בתחום ובכלל זה יבואנים קטנים ובינוניים, צמצום חסמי כניסה והגברת התחרות, גידול מגוון מוצרים והפחתת מחירים.

אוריאל בבצ'יק: במסגרת העבודה שנעשתה במשרד אצלנו על התכנית הלאומית החדשה להתייעלות באנרגיה, עשינו את החישובים ואנחנו רואים שבעצם החוק החדש יאפשר לנו לאמץ את התקינה המתקדמת של האיחוד האירופי למכשירי חשמל השונים ולשפר את הנצילות של המכשירים הנכנסים לישראל.

אוריאל בבצ'יק: מדובר על מיליארד שקלים עד שנת 2030.

אוריאל בבצ'יק: 1.4 מיליארד כולל עלויות חיצוניות של פליטת גזי חממה.

אוריאל בבצ'יק: זה יחסוך 420,000 טון פליטות גזי חממה וחיסכון של 1,200 ג'יגה ואט שנתי, דבר שמקביל, לצורך העניין, חצי מתחנת הכוח רידינג.

אוריאל בבצ'יק: אנחנו חושבים שזה חוק טוב.

אוריאל בבצ'יק: הוא ייטיב עם אזרחי ישראל.

יעקב מרגי: כדי לוודא שאכן כוונת המחוקק תיושם יש לי מספר שאלות.

יעקב מרגי: אני מבין שאנחנו עוברים תהליך של רפורמה בכל סוגיית התקינה במדינת ישראל.

יעקב מרגי: במקביל, כל הנושא של מכון התקנים.

יעקב מרגי: לא חשבתם לעשות איזו רפורמה אחת אחידה?

יעקב מרגי: אין חשש שיהיו פה סטים שונים של תקינה?

יעקב מרגי: שאלה שנייה.

יעקב מרגי: החוק הזה מסמיך אתכם להתקין תקנות?

יעקב מרגי: שאלה שלישית.

יעקב מרגי: דיברת על פיקוח.

יעקב מרגי: אתם בהסכמה לגבי תקנים למפקחים?

יעקב מרגי: לעיתים אנחנו מחוקקים חוקים ומשרדי הממשלה לא הכי חזקים בסוגיית פיקוח ובקרה.

יעקב מרגי: השאלה האם אתם גם שם הולכים לשנות?

אוריאל בבצ'יק: אני אענה לשאלה השלישית.

אוריאל בבצ'יק: קודם כל, כבר יש סיכום מלפני שנתיים-שלוש עם אגף תקציבים לתוספת כוח אדם לאכיפה.

אוריאל בבצ'יק: תוספת של 7 תקנים פלוס 2 סטודנטים למחלקת האכיפה במשרד האנרגיה.

יעקב מרגי: כמה יש היום?

אוריאל בבצ'יק: תוספת על שלושה שקיימים היום.

יעקב מרגי: ולגבי שאר השאלות שלי לגבי סטים של תקינה.

יעקב מרגי: למה לא רפורמה אחת מקיפה בכל סוגיית התקינה?

אוריאל בבצ'יק: זאת שאלה אלינו או למשרד הכלכלה?

יעקב מרגי: אליכם.

יעקב מרגי: לא חשבתם לעבוד יחד ולעשות רפורמה כוללת של כל סוגיית התקינה במדינת ישראל?

שבתי אלבוחר: אנחנו לא עושים כאן רפורמה בתקינה, אנחנו עושים שינוי באופן ייבוא של מוצרי חשמל מבחינת יעילות אנרגטית.

יעקב מרגי: אתה יודע שגם הרפורמה במכון התקנים ובמשרד הכלכלה, הם עושים רפורמה באופן הייבוא של המוצרים.

שבתי אלבוחר: הם עושים רפורמה בנושא של ייבוא מבחינת התקנים.

שבתי אלבוחר: אנחנו לא נוגעים בתקנים.

שבתי אלבוחר: הכוונה שלנו היא לאמץ תקן אירופאי או תקן בינלאומי.

שבתי אלבוחר: נושא החוק הזה הוא לא רפורמה בתקנים.

שבתי אלבוחר: זה רק רפורמה באיך לייבא מוצר חשמל מבחינת רמת התייעלות אנרגטית שלו.

יעקב מרגי: לא ירדת לסוף דעתי, לא נורא.

יעקב מרגי: מה עם התקנות?

יעקב מרגי: אתם מוסמכים בחוק הזה להתקין תקנות?

שבתי אלבוחר: כן, בוודאי.

יעקב מרגי: אתם מוכנים עם התקנות?

שבתי אלבוחר: ברגע שהחוק יאושר על-ידי הכנסת אז אנחנו נתחיל.

יעקב מרגי: זה החטא הקדמון.

יעקב מרגי: תקשיבו, בדיון הקודם בירכתי את משרד התקשורת.

יעקב מרגי: כל התקנות שמגיעות לוועדות אנחנו מברכים עליהן כי כל הזמן אנחנו נתקלים בתופעה שעוברות שנים רבות בין חקיקת החוק להתקנת התקנות.

יעקב מרגי: הרי אתם עושים עכשיו רפורמה.

יעקב מרגי: אתם רוצים להביא דבר שהוא מושלם.

יעקב מרגי: אתם יודעים איך הוא הולך להיראות.

יעקב מרגי: למה אתם לא מכינים כבר את סט התקנות?

יעקב מרגי: הרי אתה יודע שברגע שנאשר את החוק הזה ורק אחר-כך תתפנו לתקנות, כמה זמן ייקח לכם?

שבתי אלבוחר: זה לא ייקח לנו זמן מכיוון שיש לנו כבר בקנה אצלנו סטים של תקנות.

שבתי אלבוחר: ברגע שהחוק הזה יאושר נוכל כבר לפעול להתקנת התקנות מתאימות.

יעקב מרגי: אז אתה אומר שיש לכם סט תקנות מוכן.

אוריאל בבצ'יק: יש סט תקנות כמעט מוכן לארבעה סוגי מכשירים.

יעקב מרגי: למה נתת לי לעלות ווליום אם יש את זה?

יעקב מרגי: תגיד שיש.

יעקב מרגי: חברי הכנסת, בבקשה.

יעקב מרגי: תהיו בהקשבה לחברי הכנסת ובסוף תענו על השאלות.

אנטאנס שחאדה: בעצם היתה לי אותה תהייה כמו ליושב-ראש.

אנטאנס שחאדה: הרפורמה שאתם מבקשים דומה מאוד לרפורמה של כל התקינה המוצעת, או צריכה להיות מוצעת, בחוק ההסדרים.

אנטאנס שחאדה: לא הבנתי למה צריך משהו מיוחד למכשירי החשמל.

אנטאנס שחאדה: עוד פעם, אני חושש מבחינת הצרכן הפשוט, האם זה יספק את צרכי הבטיחות של המוצרים והאם זה עלול חס וחלילה לגבות קרבנות בגלל תקלות בלתי רצויות בזמן ההמתנה.

אנטאנס שחאדה: הבדיקה היא תוך כדי השיווק.

אנטאנס שחאדה: משווקים על בסיס התחייבות והאישורים שהיבואן מביא ותוך כדי השיווק בעצם בודקים את המוצרים.

יעקב מרגי: אני מודיע לחברים.

יעקב מרגי: דיון ראשון זה רק דיון מקדים.

יעקב מרגי: הצבעות רק מהדיון הבא והלאה.

אימאן ח'טיב יאסין: אני רוצה להמשיך את הקו של חברי אנטנס.

אימאן ח'טיב יאסין: בעצם, אני יכולה לתאר לעצמי למה הדיון בנושא הזה, כי בעצם מדובר בייעול וניצול אנרגיה.

אימאן ח'טיב יאסין: כאן המשאב של האנרגיה הוא מאוד חשוב ויקר וגם אין מספיק.

אימאן ח'טיב יאסין: אבל מצד שני, אני רוצה לחזק את הנושא של הבטיחות של האזרחים והצרכנים.

אימאן ח'טיב יאסין: יש לי גם חשש בנושא של המעבדות.

אימאן ח'טיב יאסין: אם אנחנו נלך להפריט את המעבדות וזה יהיה עסק פרטי, אז כל החששות יכולים לצוף ויש ממה לדאוג במקום הזה.

אימאן ח'טיב יאסין: לכן, הנושא של הפיקוח הוא מאוד עיקרי במקום הזה.

אימאן ח'טיב יאסין: אם נלך לכיוון של להצביע או לאשר תקנות כאלה, אנחנו צריכים לדעת כמה תקנים של פיקוח יהיו בסוגיה הזאת וכמה מעבדות קיימות.

אימאן ח'טיב יאסין: אנחנו צריכים לדעת את הסוגיה הזאת ולקבל תשובה קודם לכן.

בועז טופורובסקי: אני מנסה להבין.

בועז טופורובסקי: לא ראיתי הגדרה איזה בדיקת מעבדה עושים?

בועז טופורובסקי: האם זה ISO?

בועז טופורובסקי: יש כל מיני בדיקות.

בועז טופורובסקי: איזה רמת החמרה עושים?

בועז טופורובסקי: האם חייבים גם תעודה של מעבדה ישראלית שמאשרת את זה או מספיקה מעבדה בינלאומית?

בועז טופורובסקי: אם זאת מעבדה בינלאומית מה רמת המינימום שצריך.

בועז טופורובסקי: יש מוצרים שחסר אליהם התייחסות בתקנות.

בועז טופורובסקי: השאלה, האם התהליכים אצלם יהיו כמו המצב הקיים היום או שיש התייחסות אחרת?

בועז טופורובסקי: סעיף 3יג שמאפשר לשר לתת פטור מלא למוצרים בכלל.

בועז טופורובסקי: האם עכשיו השר יכול להחליט שאין צורך בבדיקה כלשהי על מקרר, למשל, ואז אפשר להביא מקרר בלי שום בדיקה, בלי מעבדה, בלי שום מכון תקנים?

בועז טופורובסקי: מה ההיקף של סעיף 3יג.

בועז טופורובסקי: אלה השאלות בשלב זה.

יעקב מרגי: בלי שום קשר, כשנקרא את הסעיפים נצלול לתוכן.

בועז טופורובסקי: זה פשוט סעיף שאומר שאפשר לפטור הכול.

יצחק פינדרוס: אני בעד כל דבר שהולך להקל על היבואנים.

יצחק פינדרוס: אם לא יסבירו לנו שזה לא עושה את זה אז אני בעד.

יצחק פינדרוס: זה יקל על אנשים, יוריד להם את הבירוקרטיה.

יצחק פינדרוס: כמה שפחות תקנות.

יצחק פינדרוס: אם תקנה באה להוריד תקנות אז זה בסדר גמור.

יעקב מרגי: אני רק לא יודע איך 13 סעיפים מורידים, אז נראה.

הילה שי וזאן: לא אחזור על הדברים שאמרו קודמיי.

הילה שי וזאן: אני רוצה לחדד.

הילה שי וזאן: קודם כל, בעצם היום יש ייקור משמעותי בגלל התהליך המסורבל והבירוקרטיה.

הילה שי וזאן: איך אנחנו מוודאים שאכן יש הוזלה משמעותית ומי זה שאחראי לוודא?

יעקב מרגי: ראית שהם השקיעו אפילו באמדן.

יעקב מרגי: הוא יודע לומר לך כמה חיסכון.

הילה שי וזאן: אבל מי בודק את זה?

הילה שי וזאן: אנחנו מתקנים את התקנות אבל בעצם אין גוף שמפקח על המחירים האלו.

הילה שי וזאן: החשש שבסוף כל ההוזלה תיכנס לכיס של היבואן ולא הצרכן שהוא זה שמעניין אותנו בסוף השרשרת.

הילה שי וזאן: כמו שנאמר פה, בעצם היבואן צריך לחתום על איזו הצהרה שמוכיחה את הבדיקה.

הילה שי וזאן: דיברנו אתמול קצת על חשדנות.

הילה שי וזאן: אנחנו לא רוצים להיות חשדניים אבל בדברים כאלו שהם אקוטיים, איך אנחנו יודעים שההצהרה שהוא חתם אכן נאמנה למצב בפועל?

הילה שי וזאן: האם בכל זאת יש איזו בדיקה פרט להצהרה של היבואן?

יבגני סובה: כמובן שבדיון הבא נתעמק בכל סעיף וסעיף ואני מניח שיהיו לנו שאלות.

יבגני סובה: אני קורא בהסבר לחוק שכבר ב-2013 מינה קבינט יוקר המחיה ברשות שר הכלכלה נפתלי בנט ושר האוצר יאיר לפיד, ועדה משרדית.

יבגני סובה: דיברו על כמה שיותר להקל על יוקר המחיה.

יבגני סובה: אנחנו 7 שנים עוסקים בעניין הזה.

יבגני סובה: זה בהקשר לשאלה שלך כמה זמן יידרשו התקנות.

יבגני סובה: הם אומרים שזה יהיה מהר מאוד אבל כשאומרים מהר מאוד זה צריך להדאיג אותנו כי זה ייקח עוד 7 שנים.

יבגני סובה: אני חלילה לא מאשים אף אחד במשרד אבל אני רק אומר ש-7 שנים אנחנו עוסקים ביוקר המחייה ומחכים לסופר טנקר שיוריד את יוקר המחייה.

יבגני סובה: כמובן שהמחשבה שלנו בעניין הזה היא קודם כל טובת הציבור, גם מבחינת הבטיחות וגם מבחינת יוקר המחייה.

יבגני סובה: הבן אדם צריך לשלם פחות ולקבל מוצר טוב יותר.

יבגני סובה: זאת הדאגה שלנו.

יבגני סובה: אני לא יודע אם הרחוק הזה ייתן מענה ונוכל לשפר את השירות והאזרח ייהנה מזה, אז אין שום בעיה.

יבגני סובה: זה לא קשור לקואליציה או אופוזיציה, נתמוך בדבר הזה.

יעקב מרגי: עמיחי פישר איתנו?

עמיחי פישר: אני ראש אגף רגולציה ומדיניות רגולציה במשרד ראש הממשלה.

עמיחי פישר: כמו שאמר אוריאל, אנחנו, האוצר ומשרד המשפטים עובדים עליו לצערי כבר יותר מידי זמן.

עמיחי פישר: זה חוק שמלבד ההקלה שבו, הוא גם עונה לציפיות של האיחוד האירופי מולנו לאחידות ויותר stream line בינינו לבין האיחוד האירופי בכל מה שקשור לסחר.

עמיחי פישר: הרגולציה של היום היא רגולציה ייחודית לישראל.

עמיחי פישר: למעשה, במעבר לשיטה הזאת אנחנו מתאימים את עצמנו למדינות אליהן אנחנו להידמות וגם זה חלק משמעותי מהעניין.

עמיחי פישר: כמה דברים לגבי השאלות שנשאלו.

עמיחי פישר: החוק הזה לא נוגע לבטיחות המוצר.

עמיחי פישר: בטיחות המוצר זה באמת מכון התקנים, חוק התקינה.

עמיחי פישר: זה לא קשור לבטיחות המוצר.

עמיחי פישר: זה קשור למדידת הנצילות האנרגטית שלו.

עמיחי פישר: אלה שני חוקים שונים שמבחינת המבנה החוקי הם פשוט יושבים במקומות שונים ואי-אפשר לכרוך אחד בשני.

עמיחי פישר: פשוט המבנה הוא אחר.

עמיחי פישר: בהתייחס לשאלה של יו"ר הוועדה, כן יש פה היגיון מתכלל ומכונן להרבה מהלכים מהסוג הזה.

עמיחי פישר: זה לא רק בתחום זה, זה גם בתחום של מוצרי תקשורת, בתחום של חלקי חילוף לרכב והרבה נושאים אחרים של מיקוד בניהול הסיכון במוצרים מסוכנים.

יעקב מרגי: יש בעיה באיכות הקו.

יעקב מרגי: אנחנו נסתפק בדברים האלה כרגע.

עמיחי פישר: רק משפט אחרון בכל זאת.

עמיחי פישר: החוק הזה, מלבד צמצום עלויות הוא גם יאפשר להרבה שחקנים להיכנס ותחרות זה הדבר המרכזי שמחולל הפחתת עלויות לצרכן.

עמיחי פישר: נכון להיום, כשיש בירוקרטיה כבדה רק החברות הגדולות שמומחיות בבירוקרטיה מסוגלות לעבור את זה.

עמיחי פישר: כשיש בירוקרטיה פשוטה זה מאפשר להרבה גופים להיכנס.

עמיחי פישר: זה מגביר תחרות ואין כמו תחרות בשביל להפחית מחירים.

יעקב מרגי: אוריאל, שבתאי ואיציק.

אוריאל בבצ'יק: לגבי נושא הבטיחות.

אוריאל בבצ'יק: החוק לא נוגע לנושא של בטיחות אלא רק לנושא של נצילות אנרגטית.

אוריאל בבצ'יק: אני אשמח אם איציק, מנהל תחום רגולציה והנדסה אצלנו באגף יענה לגבי השאלה של איך בודקים את המכשירים במעבדות.

אוריאל בבצ'יק: איציק, אתה יכול לענות?

שבתי אלבוחר: אני גם יכול לענות על זה.

שבתי אלבוחר: הבדיקה תתבצע בהתאם למה שאנחנו נקבע בתקנות.

שבתי אלבוחר: זאת אומרת, אם אנחנו קבענו רף מסוים, אז אנחנו במסגרת האכיפה שלנו, נעביר את המכשיר או האב טיפוס למעבדה.

שבתי אלבוחר: המעבדה תבדוק את זה בהתאם למה שאנחנו קבענו בתקנות כדי לדעת מה רמת ההתייעלות האנרגטית של המכשיר.

שבתי אלבוחר: אם הרמה היא לא רמה שהציעו לגביה, אז אנחנו נתחיל לאכוף את התקנות כלפי הייבוא.

שבתי אלבוחר: אבל היבואן יכול בהצהרה שלו להסתמך על התקן של הארץ ממנה הוא מייבא את המוצר, אבל אנחנו נקבע בתקנות את הדרך שהמכשיר ייבדק.

יעקב מרגי: זה בדיוק מה שמשרד הכלכלה רוצה לעשות בתקינה לגבי תקני בטיחות ושאר התקנים.

יעקב מרגי: היבואן יצהיר שזה נסמך על תקן קיים שהמדינה שלנו מאשרת אותו ואחר-כך זה בנוי על ניהול סיכונים.

יעקב מרגי: יש יחידת אכיפה ובקרה שתבקר.

יעקב מרגי: אדם שהצהיר הצהרה כוזבת ינקטו נגדו סנקציות שיהיו כתובות בתקנות.

יעקב מרגי: אני מתאר לעצמי שיישלל ממנה הרישיון, אישור יבוא וכן הלאה.

יעקב מרגי: סליחה שאני לא מרצה הרצאות אקדמיות על שאלות קצרות אבל ככה אני מבין.

יעקב מרגי: יש עוד שאלות שהייתם צריכים לענות עליהן?

אוריאל בבצ'יק: שבתאי, אני אשמח אם תוכל להשלים לגבי השאלה לגבי מוצרים שלא מופיעים בתקנות וגם לגבי הפטור מהשר.

שבתי אלבוחר: יש סעיף פטור.

שבתי אלבוחר: הפטור מיועד למקרים מיוחדים שאנחנו נתקלים בהם מידי פעם.

שבתי אלבוחר: יש יבואן שמעוניין להביא מוצר לבדיקה, לבחון את תנאי השיווק, האם יש שוב לזה, האם יש ביקוש למוצר הזה.

שבתי אלבוחר: אז אנחנו נותנים איזו הקלה, כדי שיבדוק אם יש כדאיות לייבא את המוצר.

שבתי אלבוחר: אחר-כך הוא יכול לפעול בהתאם למסלולים שאנחנו קבענו בחוק.

שבתי אלבוחר: הפטור זה לא לתת גישה חופשית לשוק ולא לפטור אותו מהבדיקות.

שבתי אלבוחר: זה רק מקרים מיוחדים.

שבתי אלבוחר: אי-אפשר לצפות מראש כל פעם מה יהיה המקרים.

יעקב מרגי: אז מה, אני אתיר לו להכניס לארץ 4 מכולות של מוצר ואחר-כך נראה אם היה כדאי או לא?

שבתי אלבוחר: כן.

שבתי אלבוחר: הוא צריך לראות אם יש שוק, אין אם ביקוש.

שבתי אלבוחר: אולי בארץ אין מכשיר כזה, אולי אנשים לא אוהבים את זה.

יעקב מרגי: לא תגבילו אותו בכמות או בזמן?

שבתי אלבוחר: יכול להיות שני הדברים.

שבתי אלבוחר: אנחנו לא רוצים למנוע מהציבור הישראלי לכל המכשירים ולכל ההתפתחויות הטכנולוגיות.

שבתי אלבוחר: היבואן לא יביא כמויות אם הוא לא יודע שיש שוק.

שבתי אלבוחר: לכן הפטור הזה מיועד למקרים אלה מסיבות כאלה ולא מיועד לאפשר למוצר מסוים פטור או פטור ליבואן מסוים.

יעקב מרגי: אני חושש מהדבר הזה ואני אסביר לכם מה החשש.

יעקב מרגי: מי שמכיר את העולם העסקי ואת עולם הייבוא מכיר שאלה יבואני מכה.

יעקב מרגי: מבחינתך הוא רוצה לבדוק את השוק אבל מבחינתו הוא גמר את הליין והוא הכניס לי מכשיר לא בטיחותי או דירוג אנרגטי גרוע.

יעקב מרגי: מה הואילו חכמים בתקנתם?

יעקב מרגי: עברנו את ימי הביניים לא מזמן.

יעקב מרגי: בדיקת היתכנות כלכלית אפשר לעשות בסקר שוק ולאו דווקא לתת לו להכניס מכולה או אנייה שלמה עם מוצר לא בטיחותי או דירוג אנרגטי נמוך.

שבתי אלבוחר: הפטור הזה מיועד למצב, כפי שכתבנו, שהממונה יצטרך לנמק בכתב - - -

יעקב מרגי: זה יהיה בתקנות או בחוק?

שבתי אלבוחר: הפטור לא יהיה קשור לרמות התייעלות אנרגטית.

יעקב מרגי: הכללים לפטור יהיו בתקנות או בגוף החקיקה?

שבתי אלבוחר: זה יהיה בתקנות.

יעקב מרגי: בליכוד היו אומרים, ניפגש בשביעיות, שם אנחנו נתיש אותך.

שבתי אלבוחר: בכל אופן, אנחנו כתבנו שכל פטור צריך להיות מנומק בכתב.

שבתי אלבוחר: אנחנו גם מוכנים לשקול שכל פעם שיינתן פטור, אנחנו נפרסם את זה.

יעקב מרגי: יש לכם תשובות לשאלות של חבר הכנסת טופורובסקי?

בועז טופורובסקי: הם נתנו תשובות, שאנחנו נגיד מה יהיה.

בועז טופורובסקי: הם אמרו אנחנו נחליט, נעדכן.

יעקב מרגי: לא, אמרתי להם שניפגש בשביעיות.

בועז טופורובסקי: בתקנות אתה לאשר.

יעקב מרגי: לכן הערתי לך בסבב השאלות שנצטרך לרדת לרזולוציות בחקיקה עצמה.

יעקב מרגי: איתי עצמון, היועץ המשפטי, בבקשה.

איתי עצמון: אני חושב שאדוני היושב ראש, אמרת את מה שרציתי להגיד.

איתי עצמון: אנחנו ניכנס לדברים האלה כשנדון בדברים לגופם אבל הסעיף שעניינו הפטור מסמיך אכן את שר האנרגיה לקבוע בתקנות מקרים או נסיבות שבהתקיימם רשאי הממונה לתת את אותו פטור.

יעקב מרגי: תפנו את תשומת לבו לכך שלא יהיה פשוט עם הפטורים.

איתי עצמון: אני מניח שהוועדה תחליט שהתקנות האלה יובאו לכאן לאישור ועדת הכלכלה, כך ראוי בעיניי.

יעקב מרגי: כך יהיה.

איתי עצמון: כשנדון בסעיף הזה ובתקנות שיובאו מכוחו, הוועדה תעמוד על כך שהפטור לא יינתן כמובן בנסיבות שלא סביר לתת אותם.

יעקב מרגי: הסברתם לנו את הרציונל על רגל אחת.

יעקב מרגי: הרגולציה באה להקל על הצרכן.

יעקב מרגי: זה לא בא להקל על המדינה בתהליכים כי לפעמים היא לא מצטיינת בתהליכים ואם כבר היא באה להקל על עצמה, עדיף שהיא תעשה את זה כי בסוף אנחנו האזרחים נהנים.

יעקב מרגי: אנחנו פה בשביל זה.

יעקב מרגי: כמובן נעשה את זה בשום שכל ותוך אחריות טובה.

יעקב מרגי: קודם כל, שכוונת המחוקק תצא כי לפעמים בא לתקן ונמצא מקלקל.

יעקב מרגי: דבר שני, שאכן נראה שזה ישים, בטיחותי ומפשט תהליכים ומוזיל עלויות.

יעקב מרגי: אלה הפרמטרים שתצטרכו להצטייד איתם בחקיקה בדיונים הבאים.

יעקב מרגי: בבצ'יק רצית להוסיף משהו?

אוריאל בבצ'יק: לא.

יעקב מרגי: יש בקשות רשות דיבור.

יעקב מרגי: ליהי גולדברג, בבקשה.

לי-היא גולדנברג: חלק מהדברים שרצינו להזכיר כבר הועברו בנייר עמדה.

לי-היא גולדנברג: צריך להזכיר פה משהו שלא עלה עד עכשיו בדיון וזה שמכשירים שהם יעילים אנרגטית הם מביאים לחיסכון לצרכן.

לי-היא גולדנברג: אז אמנם יש פה מטרה של הורדת יוקר מחיה וזאת על-ידי הפחתת הרגולציה, אבל החוק הזה כפי שהוא מנוסח כיום, בעצם פותח פתח להכנסה של מכשירים לא יעילים.

יעקב מרגי: תעזרי לי להבין.

יעקב מרגי: אני הייתי בטוח שאני קונה מוצרי חשמל ואני מסתכל על דירוג אנרגטי, זה לא בהכרח ירוק יותר?

לי-היא גולדנברג: אם אתה קונה את הדירוג האנרגטי הירוק זה ירוק יותר וזה זול יותר בסופו של דבר.

לי-היא גולדנברג: מכשיר שמשתמש בפחות חשמל הוא יותר זול לך כצרכן.

לי-היא גולדנברג: אבל החוק הזה כפי שהוא כיום, במטרה בעצם להפחית את יוקר המחייה ולהפחית את הרגולציה - - -

יעקב מרגי: אין פה הבטחה, אנחנו רוצים לרכב על זה.

לי-היא גולדנברג: ההיפך.

לי-היא גולדנברג: אין פה הבטחה ובעצם פותחים פה שערים, כמו שבאמת הזכרת, למכשירים מסין שהם לא בהכרח יעילים.

לי-היא גולדנברג: עם כל הכבוד לתקנים שהובטחו על-ידי משרד האוצר – סליחה אוריאל על שני הסטודנטים פלוס כמה עובדים שתקבלו במשרד שלכם, אני פחות שקטה מהאכיפה ומהפיקוח, במיוחד כי האכיפה והפיקוח כיום בחוק, הפיקוח והאכיפה לא יתקיימו.

יעקב מרגי: אני מזמין אותך להיות שותפה בהליך החקיקה והתקנות.

יעקב מרגי: אני מבין ממך, אלא אם תתקני אותי, שהמצב הנוכחי יותר טוב?

לי-היא גולדנברג: כמובן שנשתתף גם בניסוח עצמו.

לי-היא גולדנברג: המצב בחוק המוצע הוא לא מאוזן.

לי-היא גולדנברג: אפשר להגיד שהמצב היום מאוזן או לא מאוזן.

לי-היא גולדנברג: מבחינתי, כאשת סביבה וכמי שרוצה מכשירים יעילים, אם מעבדות מבטיחות שייכנסו רק מכשירים שהם יעילים, מבחינתי זה מאוזן יותר.

יעקב מרגי: בואי נראה בהמשך.

יעקב מרגי: רז הילמן, בבקשה.

רז הילמן: אני חייב להסכים עם הדברים שנאמרו פה.

רז הילמן: בישראל שיטת הפיקוח על הייבוא היא מאוד חמירה ושונה ממה שמקובל בעולם.

רז הילמן: יש הרבה מאוד הסתמכות על בדיקות בתהליך הייבוא ולכן באמת ועדת לנג המליצה לשנות את זה.

רז הילמן: זה נעשה כבר ביחס למזון רגיל, ציוד תקשורת אלחוטית וגם בנושאים נוספים.

רז הילמן: חשוב שזה מגיע גם לעולם של דרישות אנרגיה.

רז הילמן: אין לזה קשר לבטיחות, כמו שאמרו קודם.

רז הילמן: החוק הזה בעצם מסדיר את נושא היעילות האנרגטית.

יעקב מרגי: אל תבוז שעולות שאלות כאלה ואחרות.

רז הילמן: חלילה.

רז הילמן: יחד עם זאת, גם נושא האנרגיה, כמו שאמרה ליהי, הוא נושא חשוב ואנחנו לא מזלזלים בו.

רז הילמן: באמת חשוב לוודא שכשניתנת הצהרה ליעילות אנרגטית היא ניתנת בצורה שהיא מבוססת.

רז הילמן: זה משהו שקצת חסר לנו בחוק הזה.

רז הילמן: אם אנחנו נשווה לרפורמות שדיברתי עליהן במזון וגם בתקינה, ששם כבר יש שנים רבות מסלול של הצהרה, אז ההצהרה שם ניתנת על בסיס מסמכים שבעצם מבססים את ההצהרה הזאת.

רז הילמן: כאן בחוק השאירו את זה בסעיף שהוא רשות.

רז הילמן: בעצם אין חובה להצהיר על בסיס תקווה.

רז הילמן: אין לנו עניין שהבדיקה תהיה דווקא של מעבדה בישראל אבל איזושהי מעבדה.

רז הילמן: כמו שבקבוצת תקינה 3 ברפורמה של התקינה נדרשת בדיקה של מעבדת יצרן בחו"ל, גם בדרישת אנרגיה לדעתנו ההצהרה חייבת להיות - - -

יעקב מרגי: אתה רוצה בדיקת מעבדה ספציפית לייבוא הזה או בכלל למוצר?

רז הילמן: לא, לדגם.

רז הילמן: מדברים על הדגם של המוצר.

יעקב מרגי: אתה רוצה הצהרה בצירוף מסמך.

רז הילמן: לא צריך לצרף את המסמך להצהרה אבל צריך שלפני שהיבואן מצהיר שיהיה לו מסמך שעליו הוא מבוסס.

רז הילמן: שהוא לא יצהיר על משהו שהוא לא מבוסס.

יעקב מרגי: תודה, הערה חשובה.

רז הילמן: ספציפית, בעניין הזה של האנרגיה, אני לא רואה דרך אחרת איך הוא יוכל לדעת בלי בדיקה מהי צריכת האנרגיה של המוצר.

רז הילמן: מעבר לזה, זאת כמובן רפורמה שאנחנו מברכים עליה, גם בכובע של שיטת האכיפה החדשה וגם בנושא של התאמת דרישות הרגולציה למה שמקובל באירופה, שזה בהחלט משהו שהוא חשוב.

רז הילמן: עוזי אלוף, בבקשה.

עוזי אלוף: רציתי להתייחס לעניין של הסיבות לחוק ולהצטרף למה שאמרה ליהי.

עוזי אלוף: למעשה, החוק אינו עתיד לשפר את משק האנרגיה במדינת ישראל כמו שנטען.

עוזי אלוף: הוא לא אמור לגרום לחיסכון גדול יותר בחשמל.

עוזי אלוף: הוא פשוט מאפשר ליבואנים במקום להיבדק להצהיר.

עוזי אלוף: אז זה ברור שיהיו מקרים לא מעטים שבהם ההצהרה לא תהיה מבוססת על ידע אמיתי.

עוזי אלוף: לכן בתוך ה-20,000 מוצרים יהיו עוד 5,000 מוצרים שבינם לבין התווית שלהם אין שום קשר.

עוזי אלוף: הם יגרמו בעצם לעלייה.

עוזי אלוף: הדבר היחיד שהחוק הזה עושה זה באמת הורדה ברגולציה.

עוזי אלוף: אבל אם מטרת החוק היא לשפר את החיסכון באנרגיה במדינת ישראל, זה בוודאי לא החוק.

יעקב מרגי: אף אחד לא אמר את זה.

יעקב מרגי: אמרו שהרציונל הראשון זה הפחתה ברגולציה בסוגיה של הדירוג האנרגטי.

עוזי אלוף: אני מצטט מתוך דברי ההסבר לחובת עמידה בדרישות נצילות: "צמצום העלויות הכרוכות בהקמת מקורות ייצור חשמל חדשים יביא לחיסכון במשק האנרגיה".

יעקב מרגי: בסדר.

יעקב מרגי: הם עכשיו מנתחים מה החיסכון שהחוק הזה יסב לנו.

עוזי אלוף: בעניין הזה לא יכול להיות שום חיסכון.

עוזי אלוף: במצב שהרגולציה היא מקסימלית, החיסכון גם יהיה מקסימלי.

עוזי אלוף: אני לא אומר שצריך רגולציה מקסימלית, זה ברור שאי-אפשר לטעון שאני מוריד את הרגולציה לאפס, מסתמך אך ורק על הצהרות ואני אשיג חיסכון מקסימלי בחשמל.

יעקב מרגי: אני מנסה להבין מה הבעיה שלך עם החוק הזה.

עוזי אלוף: דבר ההסבר מצטטים בהתחלה את ועדת לנג מ-2014.

עוזי אלוף: לדעתי, ועדת לנג הציעה בזמנו לעבור למודל אירופאי.

עוזי אלוף: הדבר הזה לא נעשה מפני שהוא מאוד יקר.

עוזי אלוף: לעומת זאת נעשתה רפורמה אחרת לגמרי.

עוזי אלוף: בדיקות נפתחו לתחרות והיום יש מספר מעבדות בדיקה שכל אחת מהן רשאית לאשר ייבוא.

עוזי אלוף: ב-2014 מכון התקנים היה מונופול.

עוזי אלוף: היום אנחנו לא מונופול.

עוזי אלוף: ב-2014 אנחנו עשינו בדיקות משלוחים.

עוזי אלוף: התחייבנו לשלושה שבועות ובדיקות מלאות לשלושה חודשים.

עוזי אלוף: היום אנחנו עושים את זה בשבוע או פחות בדיקת משלוח ובסביבות חודש לבדיקה מלאה.

עוזי אלוף: למשל, במזגנים בדיקת משלוח לוקחת יום ובדיקה מלאה כולל נצילות אנרגטית לוקחת שבועיים.

עוזי אלוף: אז להתבסס בהסבר לחוק על דברים מ-2014 כשאנחנו עוד רגע ב-2021, 7 שנים אחרי עם עוד רפורמה בדרך - - -

יעקב מרגי: עוזי, מה אני מבין ממך, שהחוק הזה מיותר?

עוזי אלוף: אני לא יודע אם החוק מיותר או לא.

עוזי אלוף: אני אומר שהסיבות שנותנים לחוק הן סיבות שלא אוחזות מים.

יעקב מרגי: אני אעיר להם על זה.

אנואר חילף: אני ממשרד הכלכלה.

אנואר חילף: דבר ראשון, דיברנו על ועדת לנג וחשוב להגיד שוועדת לנג דיברה על אימוץ העקרונות של המודל האירופאי וזה בדיוק מה שעושים כאן.

אנואר חילף: אין מה לעשות, אימוץ העקרונות של המודל האירופאי לוקח זמן.

אנואר חילף: גם בתחומים אחרים אימצו לפעמים 70% או 80% ולא 100% אבל פה דווקא המודל הוא כמעט מודל של אימוץ מלא של העקרונות בשוק האירופאי.

אנואר חילף: צריך לזכור, לא מדובר פה בנושאים שקשורים לבטיחות.

אנואר חילף: נושאי הבטיחות מטופלים בתקינה הרשמית שבאחריות משרדנו.

אנואר חילף: מדובר בנושא של נצילות אנרגטית שהוא בהחלט חשוב.

אנואר חילף: החוק הזה בנוי באופן שבעצם הוא מוריד בירוקרטיה בשלב הייבוא וחוסך עלויות ליבואנים שבהכרח יתגלגלו לצרכן ואינו מסכן את הציבור.

אנואר חילף: כמובן הוא סגור מבחינת ההקלות מול האכיפה.

אנואר חילף: עידו מאגף התקציבים יוכל להרחיב.

אנואר חילף: דבר נוסף שחשוב לי להבהיר.

אנואר חילף: עלתה פה סוגיית הפטור והיא קריטית.

אנואר חילף: חשוב לי להדגיש פה, גם לתשומת ליבו של היועץ המשפטי של הוועדה, שהסמכות הזאת של הפטור היום נתונה לכל המשרדים מתוקף צו ייבוא חופשי וחשוב מאוד לשמר אותה.

אנואר חילף: נושא הפטור היום הוא קריטי לכל רגולטור.

אנואר חילף: גם היום מתוקף צו יבוא חופשי לרגולטורים יש סמכות לתת פטורים במקרים מסוימים.

אנואר חילף: לא מדובר לפטורים כדי להביא כמויות.

יעקב מרגי: אף אחד לא כופר בה אבל אנחנו כן רוצים לראות שזה במידה ובמשורה.

אנואר חילף: בסדר גמור.

אנואר חילף: אנחנו בהחלט בעד להבהיר באיזה מקרים לתת פטור אבל חשוב מאוד שהסמכות הזאת תינתן לרגולטורים.

אנואר חילף: בגדול, יש פה רפורמה שהיא תוצר של 5 שנות עבודה מקצועית ומעמיקה וחשוב מאוד לאשר אותה ולאשר אותה.

יעקב מרגי: עידו סופר, בבקשה.

יעקב מרגי: הפעם אין לך על מי לכעוס כי כולם הלכו.

עידו סופר: חבל כי רציתי דווקא להגיד משהו לחברי הוועדה.

יעקב מרגי: הם יקראו מהפרוטוקול.

יעקב מרגי: יבגני פה, הוא שומע אותך.

עידו סופר: אני חושב שצריך לראות את הדבר הזה כנקודה על ציר.

עידו סופר: החל משנת 2013 ועד עכשיו המדינה הולכת ועוברת תחום תחום ומבצעת באמת את השינוי הזה.

עידו סופר: ממודל רגולטורי כבד שמייצר ריכוזיות משמעותית שמביאה ליוקר מחייה, למעבר למודל של פתיחה של הבדיקות הקפדניות והמאוד ארוכות שיש בכניסה לשוק ועוברת לפיקוח בשווקים.

עידו סופר: הדבר הזה נעשה בעולם של התקינה, תקשורת, מזון, ייבוא אישי.

עידו סופר: גם בתמרוקים, אבל הדבר הזה כרגע לא התקדם.

עידו סופר: אגב, אם מסתכלים לאורך זמן רואים שיש שינוי מגמה לעומת העולם במדד מחירי מוצרי הצריכה.

עידו סופר: החל משנת 2015 עד תחילת שנת 2019 היתה ירידה שאפיינה את מדינת ישראל.

עידו סופר: חשוב להבין את ההשפעה על יבואן קטן.

עידו סופר: כשיש רגולציה ופרק הזמן להביא מוצר הוא ארוך, זה מייצר הרבה פערים.

עידו סופר: צריך מלאי יותר גדול, צריך כוח אדם שיטפל בזה.

עידו סופר: בגלל שיש מלאי יותר גדול צריך ביטוח יותר יקר.

עידו סופר: צריך גם אשראי כי יש פערים משמעותיים של הון חוזר.

עידו סופר: יבואנים קטנים נפלטים החוצה או לא נכנסים פנימה.

עידו סופר: הדבר הזה משאיר את הרווח לשחקנים בודדים.

עידו סופר: הקשר בין נטל רגולטורי לבין רמת תחרות לבין יוקר מחייה הוא הדוק.

עידו סופר: הדבר הזה הוא חלק משמעותי מבחינת ציר הדברים שעושים.

עידו סופר: זה תחום נוסף שצריך לטפל בו.

עידו סופר: ועדת הכלכלה תמיד היתה פקטור מרכזי וגם כאן היא צריכה להיות.

עידו סופר: גם מהדוברים שדיברו עד עכשיו יש לא מעט גורמים אינטרסנטים.

עידו סופר: כל פעם שגורמים שבכל דיון אחר מדברים על כמה רגולציה חונקת וכמה צריך לשחרר ולמה בעולם זה אחרת, אבל בדיון מסוים באים גורמים עסקיים ומדברים על בטיחות, על אכיפה, על לא יכול להיות ותהיה פה בעיה.

עידו סופר: זה בגלל שמישהו מזיז להם את הגבינה.

עידו סופר: גם הרפורמה הזאת מזיזה להם את הגבינה.

עידו סופר: יש תמיד מי שמרוויח מהשיטות האלה ומהרגולציה הבעייתית.

עידו סופר: אם צריך לבוא ולזהות את הדבר הזה, נשמח לעשות את זה.

עידו סופר: חברי הכנסת צריכים להיות מודעים לזה.

יעקב מרגי: קח טיפ לחיים.

יעקב מרגי: כשאתם עושים דברים טובים באגף התקציבים אנחנו מברכים.

יעקב מרגי: זה אחד הדברים הטובים שאתם עושים.

עידו סופר: אם זה קורה מידי פעם.

יעקב מרגי: בוא אני אתן לך טיפ.

יעקב מרגי: אתה יודע, אני יהודי מאמין.

יעקב מרגי: כששואלים יהודי מאמין מה שלומך מה הוא צריך לענות?

יעקב מרגי: אתה שואל אותו מה נשמע הוא עונה לך ברוך השם.

יעקב מרגי: כשהוא שואל אותך מה נשמע מה אתה עונה לו?

יעקב מרגי: תלוי איפה אתה שם את האוזן.

עידו סופר: זה נכון.

יעקב מרגי: אז אני תמיד שם בהסתייגות ומנסה לדעת ולהבין מה המניע של כל משתתף בדיון.

יעקב מרגי: למזלך היו מעטים בדיון הזה שיכולת לשמוע מוזיקה שמפריעה להם.

יעקב מרגי: כל אחד בוכה מאיפה שכואב לו.

יעקב מרגי: תודה רבה.

יעקב מרגי: תודה רבה, הישיבה נעולה.